સમગ્ર ગુજરાતમાં થોડા દિવસ અગાઉ વાતાવરણમાં આવેલાં પલટા બાદ મોસમે પણ બદલાવ કર્યો હોય તે પ્રકારે વાદળછાયું વાતાવરણ અનુભવવા મળ્યું હતું. પરંતુ ધીમે ધીમે મહત્તમ અને લઘુત્તમ તાપમાનના પારામાં વધારો થવાના પગલે પુનઃ ઉનાળાની સીઝન જામી હોય તે પ્રકારે વાતાવરણ સર્જાયું છે. છેલ્લા ચાર દિવસથી સતત તાપમાનનો પારો ૪૦ ડિગ્રીથી વધુ નોંધાવાના પગલે ગરમી પણ આક્રમક બની હોય તે પ્રકારે દિવસ દરમ્યાન ગરમી અનુભવવા મળી રહી છે. તો બીજી તરફ ભેજના પ્રમાણમાં પણ સતત થઇ રહેલાં ઘટાડાના પગલે ઉકળાટ ભર્યા વાતાવરણનો અનુભવ કરતાં નગરજનો પણ ત્રસ્ત થઇ ગયા છે.